FreeBSD kézikönyv
Előző | Fejezet 11. Beállítás és finomhangolás | Következő

# 11.9. Virtuális címek

A FreeBSD alkalmazása során igen gyakori a virtuális címek használata, aminek segítségével egyetlen szerver több szerverként képes látszódni a hálózaton. Ezt úgy érik el, hogy egyetlen felülethez több hálózati címet rendelnek hozzá.

Az adott hálózati csatolófelületnek van egy “valódi címe” és tetszőleges számú “álcíme”. Ezeket az álcímeket általában az `/etc/rc.conf` állományban kell feltüntetni.

Az `fxp0` felület esetén az álcímek megadása valahogy így néz ki:

    ifconfig_fxp0_alias0="inet xxx.xxx.xxx.xxx netmask xxx.xxx.xxx.xxx"

Figyeljük meg, hogy az álcímekhez tartozó bejegyzések az `alias0` névvel kezdődnek és szám szerint növekvőleg következnek egymás után (például, `_alias1`, `_alias2` és így tovább). A beállítás a sorozat első kimaradó tagjánál megszakad.

Az álcímek hálózati maszkjának pontos meghatározása nagyon fontos, de szerencsére nem különösebben bonyolult. Minden felület esetén lennie kell egy olyan címnek, amely helyesen reprezentálja a hálózat hálózati maszkját. Minden egyéb olyan címnek, ami ugyanabba az alhálózatba esik, végig `1`-esekből álló hálózati maszkkal kell rendelkezniük (ami felírható `255.255.255.255` vagy `0xffffffff` formájában is).

Például vegyük azt, hogy az `fxp0` felületen keresztül két hálózathoz csatlakozunk, melyek közül az egyik a `10.1.1.0`, amelynek hálózati maszkja `255.255.255.0`, és a `202.0.75.16`, amelynek hálózati maszkja `255.255.255.240`. Azt szeretnénk elérni, hogy a rendszerünk a `10.1.1.1` címtől a `10.1.1.5` címig, valamint a `202.0.75.17` címtől a `202.0.75.20` címig jelenjen meg a nekik megfelelő hálózatokon. Ahogy arra már fentebb is utaltunk, az adott hálózati tartományban csak az első címnek (ebben az esetben ez a `10.0.1.1` és a `202.0.75.17`) kell valódi hálózati maszkkal rendelkeznie. Minden további címnek (a `10.1.1.2` és `10.1.1.5` között, valamint a `202.0.75.18` és `202.0.75.20` között) legyen `255.255.255.255` a hálózati maszkja.

Az alábbi `/etc/rc.conf` bejegyzések ennek az elrendezésnek megfelelően állítják be a kártyát:

    ifconfig_fxp0="inet 10.1.1.1 netmask 255.255.255.0"
    ifconfig_fxp0_alias0="inet 10.1.1.2 netmask 255.255.255.255"
    ifconfig_fxp0_alias1="inet 10.1.1.3 netmask 255.255.255.255"
    ifconfig_fxp0_alias2="inet 10.1.1.4 netmask 255.255.255.255"
    ifconfig_fxp0_alias3="inet 10.1.1.5 netmask 255.255.255.255"
    ifconfig_fxp0_alias4="inet 202.0.75.17 netmask 255.255.255.240"
    ifconfig_fxp0_alias5="inet 202.0.75.18 netmask 255.255.255.255"
    ifconfig_fxp0_alias6="inet 202.0.75.19 netmask 255.255.255.255"
    ifconfig_fxp0_alias7="inet 202.0.75.20 netmask 255.255.255.255"

Előző | Tartalom | Következő
A hálózati kártyák beállítása | Fel | Konfigurációs állományok

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.