FreeBSD kézikönyv
Előző | Fejezet 4. Alkalmazások telepítése: csomagok és portok | Következő

# 4.3. A számunkra szükséges alkalmazások felkutatása

Mielőtt telepítenénk bármilyen alkalmazást, tudnunk kell, hogyan is nevezik.

A FreeBSD-hez elérhető alkalmazások listája folyamatosan növekszik. Szerencsére számos módja van annak, hogy utánajárjunk a keresett szoftvernek:

- A FreeBSD honlapján találhatunk egy rendszeresen frissülő listát az összes elérhető alkalmazásról, a http://www.FreeBSD.org/ports/ címen. Itt a portok különböző kategóriákba sorolva találhatóak meg, ahol név szerint megkereshetjük az alkalmazást (amennyiben ismerjük), vagy végigböngészhetjük az adott kategóriában elérhető alkalmazásokat is.

- Dan Langlille a http://www.FreshPorts.org/ címen karbantartja a FreshPorts nevű oldalt. Ezen az oldalon folyamatosan nyomon lehet követni a Portgyűjteményben megtalálható alkalmazások változásait, lehetővé téve, hogy egy vagy több portot is “figyeljünk”, vagy e-mailt küldjünk a frissítésükről.

- Amennyiben nem ismerjük a keresett alkalmazás nevét, próbáljuk meg felkutatni a FreshMeaten (http://www.freshmeat.net/) vagy hozzá hasonló oldalakon, majd nézzük meg a FreeBSD honlapján, hogy az adott alkalmazást portolták-e már a rendszerre.

- Ha pontosan ismerjük a port nevét, és csak a kategóriáját kellene megkeresnünk, használjuk a whereis(1) parancsot. Egyszerűen csak adjuk ki a `whereis `név`` parancsot, ahol a `név` a telepítendő program neve. Ha sikerült megtalálni, részletes információt kapunk arról, hogy hol található, valahogy így:

      # whereis lsof
      lsof: /usr/ports/sysutils/lsof

  A fenti példában megtudhatjuk, hogy az `lsof` parancs a `/usr/ports/sysutils/lsof` könyvtárban található.

- Vagy egy egyszerű echo(1) paranccsal is megkereshetjük a portfában a portokat. Mint például:

      # echo /usr/ports/*/*lsof*
      /usr/ports/sysutils/lsof

  Ez a módszer a `/usr/ports/distfiles` könyvtárba letöltött összes illeszkedő állományt is kilistázza.

- Egy másik lehetőség egy adott port megtalálására, ha a Portgyűjtemény beépített keresési mechanizmusát használjuk. Ennek használatához a `/usr/ports` könyvtárban kell lennünk. Miután beléptünk ide, futtassuk le a `make `search` name=`programnév`` parancsot, ahol a `programnév` a keresendő program neve. Például, ha az `lsof` programot keressük:

      # cd /usr/ports
      # make search name=lsof
      Port:   lsof-4.56.4
      Path:   /usr/ports/sysutils/lsof
      Info:   Lists information about open files (similar to fstat(1))
      Maint:  obrien@FreeBSD.org
      Index:  sysutils
      B-deps:
      R-deps:

  A keresés eredményében leginkább a “Path:” kezdetű sorra kell odafigyelnünk, mivel ez árulja el, hol is találhatjuk meg a portot. Az itt szereplő többi információ nem szükséges a port telepítéséhez, ezért azokkal itt most nem foglalkozunk.

  Mélyebb keresésekhez használhatjuk a `make `search` key=`szöveg`` parancsot is, ahol a `szöveg` a keresendő szöveg(részlet) lesz. Ezt a rendszer keresni fogja a portok neveiben, megjegyzésekben, leírásokban és függőségekben. Amikor nem ismerjük a keresett program nevét, ez olyan portok keresésére alkalmas, amelyek egy adott témához kapcsolódnak.

  A fenti esetek mindegyikében a keresés nem különbözteti meg a kis- és nagybetűket. Tehát az “LSOF” keresése ugyanazt az eredményt adja, mint az “lsof” esetén.

Előző | Tartalom | Következő
Az alkalmazások telepítésének összefoglalása | Fel | A csomagrendszer használata

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.