FreeBSD kézikönyv
Előző | Fejezet 21. A Vinum kötetkezelő | Következő

# 21.7. Az objektumok elnevezése

Korábban már megismerhettük, hogy a Vinum alapértelmezett neveket társít az erekhez és az allemezekhez, habár ezek a nevek felülbírálhatóak. Ez viszont egyáltalán nem ajánlott, mivel már a VERITAS kötetkezelő, ahol tetszőleges neveket rendelhetünk az objektumokhoz, használata során kiderült, hogy akkora mértékű rugalmasságot nem kínál fel, mint amennyi zavart képes okozni.

A nevek tartalmazhatnak bármilyen nem üres karaktert, azonban érdemes inkább csak betűket, számjegyeket és az aláhúzást használni. A kötetek, erek és allemezek nevei akár 64 karakteresek is lehetnek, a meghajtók nevei pedig 32 karakteresek.

A Vinum objektumai a `/dev/gvinum` könyvtáron belüli hierarchiában helyezkednek el eszközleírókként. Az imént említett példakonfiguráció hatására a következő eszközleírók jönnek létre:

- > Megjegyzés: Ez a rész csak a Vinum korábbi, elavult implementációjára vonatkozik.

  A `/dev/vinum/control` és `/dev/vinum/controld` nevű vezérlőeszközök, melyeket a gvinum(8) és a Vinum démon használ.

- Mindegyik kötethez egy eszközleíró tartozik. Ezek a Vinum számára a központi eszközök, ezért az előbbi konfiguráció révén megjelennek a `/dev/gvinum/myvol`, `/dev/gvinum/mirror`, `/dev/gvinum/striped`, `/dev/gvinum/raid5` és `/dev/gvinum/raid10` eszközök.

- > Megjegyzés: Ez a rész csak a Vinum korábbi, elavult implementációjára vonatkozik.

  Az egyes meghajtókhoz tartozó leírók a `/dev/vinum/drive` könyvtárban találhatóak. Ezek valójában szimbolikus linkek a megfelelő lemezes eszközökre.

- Minden kötethez közvetlen leírók tartoznak `/dev/gvinum` könyvtárban.

- Az egyes erek és allemezek eszközleírói a `/dev/gvinum/plex` és `/dev/gvinum/sd` könyvtárakban jelennek meg.

Például tekintsük most az alábbi konfigurációs állományt:

    	drive drive1 device /dev/sd1h
    	drive drive2 device /dev/sd2h
    	drive drive3 device /dev/sd3h
    	drive drive4 device /dev/sd4h
        volume s64 setupstate
          plex org striped 64k
            sd length 100m drive drive1
            sd length 100m drive drive2
            sd length 100m drive drive3
            sd length 100m drive drive4

Az állomány feldolgozása után az eszközleírókat a gvinum(8) az alábbi módon szervezi a `/dev/gvinum` könyvtárban:

    	drwxr-xr-x  2 root  wheel       512 Apr 13 16:46 plex
    	crwxr-xr--  1 root  wheel   91,   2 Apr 13 16:46 s64
    	drwxr-xr-x  2 root  wheel       512 Apr 13 16:46 sd

        /dev/vinum/plex:
        total 0
        crwxr-xr--  1 root  wheel   25, 0x10000002 Apr 13 16:46 s64.p0

        /dev/vinum/sd:
        total 0
        crwxr-xr--  1 root  wheel   91, 0x20000002 Apr 13 16:46 s64.p0.s0
        crwxr-xr--  1 root  wheel   91, 0x20100002 Apr 13 16:46 s64.p0.s1
        crwxr-xr--  1 root  wheel   91, 0x20200002 Apr 13 16:46 s64.p0.s2
        crwxr-xr--  1 root  wheel   91, 0x20300002 Apr 13 16:46 s64.p0.s3

Jóllehet, az ereket és allemezeket nem ajánlott külön-külön elnevezni, a Vinum meghajtóknak nevet kell adni. Ezzel megoldhatóvá válik, hogy az egyes meghajtók automatikusan felismerhetőek legyenek abban az esetben is, amikor fizikailag áthelyezzük ezeket. A meghajtók nevei legfeljebb 32 karakteresek lehetnek.

## 21.7.1. Állományrendszerek létrehozása

A kötetek egyetlen kivétellel teljesen azonosak a lemezekkel a rendszer számára. Ugyanis a UNIX®-os meghajtóktól eltérően a Vinum nem particionálja a köteteket, és ezért nem is tárolnak partíciós táblát. Ez megkövetelte néhány lemezkezelő segédprogram, leginkább a newfs(8) módosítását, mivel azok korábban megpróbálták a Vinum-kötetek nevének utolsó betűit egy partíció azonosítójaként értelmezni. Például egy lemezes meghajtó neve `/dev/ad0a` vagy `/dev/da2h` alakú. Az előbbi az első (0) IDE lemez első (`a`) partícióját, míg az utóbbi a harmadik (2) SCSI lemez nyolcadik (`h`) partícióját jelöli. Ezzel szemben azonban a Vinum-kötetek neve `/dev/gvinum/concat` alakú lesz, ahol a név semmilyen kapcsolatban nem áll a partíció nevével.

Hétköznapi esetben a newfs(8) megpróbálja a lemez nevét értelmezni, és panaszkodik, ha nem sikerül. Például:

    # newfs /dev/gvinum/concat
    newfs: /dev/gvinum/concat: can't figure out file system partition

A köteten a newfs(8) parancs kiadásával tudunk állományrendszert létrehozni:

    # newfs /dev/gvinum/concat

> Megjegyzés: A FreeBSD 5.0 előtt verzióiban a newfs(8) parancsnak a régi elnevezési séma használata mellett még át kell adni egy -v kapcsolót is:

>     # newfs -v /dev/vinum/concat

Előző | Tartalom | Következő
Példák | Fel | A Vinum beállítása

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.